'nt son stadis letis une vore!
giovedì 8 ottobre 2015
CCaSZ - A Savê Contâle...
E lu savin, i nestris Contecurtârs che no podevin vignî a no viodin la ore di lei la croniche de serade di Ce Contino a San Zorz, achì su la Ostarie, e alore, cirìn subit di contentâju. Intant ve ju li parsore, i ospits de Serade. Cjalâju ben in muse in cheste imagjine, che a somein normâi, parcè che ae fin dal post us disvelarin la lôr vere nature.... Si che duncje:
La serade e tache cuntune sorprese, come che al sucêt simpri che a San Zorz che al pâr che al deventi kaput mundi, cuant che a son chei di Contecurte. (no, la k no je une falope, o intindin propit la fin dal mont). Chel in prin plan al è Michêl Ordenadôr, un informatic di assalt. Chel subit daûr, inte foto, al è Checo Leterari, un grandissim espert di storie de Leteradure Furlane.
A ducj i doi al è stât domandât la stesse robe di simpri... Parcé scrivi contis curtis par furlan?
E ve li, Michêl Ordenadôr che al rispuint cuntune vore di mimiche, e par fâ capî ben i conciets di penetrazion tal web e valôr de brevitât intal mont dai computer al improvise un balet, che o podê viodi chi in bande...No savìn di cemût, ma ducj a àn capît.
Checo Leterari, invezit, dut di un altre paste, al è pardabon un studiôs di gale.
Nus à pandût, cjacarant cul Ostîr, la impuartance de brevitât leterarie come zonte jenfri la nature de narazion furlane, che e rive des stalis e de oralitât, cun chê scrite di cumò, che tantis voltis, inte distance lungje e à une vore di calcs talians; robe che intes contis curtis si pues evità. Insome... doi ospits di rivuart!
No come i doi letôrs de serade: Checo Tam, il famei de Ostarie e il nestri Berlon, Michele Londero (chi sot inte fotografie) che a àn pensât ben di mostra inte lôr maniere cemût che al è dificil scrivi contis curtis.
Il Berlon falant in plen la "conte gotiche plui curte dal mont" e il famei disvelant involontariamentri il finâl di chê subit daûr.
Insome... une bielissime maniere par judâ l'ostîr a cjacarâ dal teme de serade, che al jere "A savê contale..." ven a stâi dut ce che al è tal mieç dal moment che si à une idee di contâ e cuant che si tache a scrivi. Si à di sielzi tra prime seconde o tierce persone, il timp verbâl, ce disi e ce no disi... insome... bisugne savê contale.
E dopo o vin vût il moment de musiche...
In 2 rive no tocje pûr trop a no podevin jessi in doi, ma Franco, e bisugne disi brâf, nus à regalât dai biei moments di spoken word alternâts ae armonighe a bocje. E nol jere une robe di nuie, parcè che come che podês viodi inte imagjine, i zurâts di X-tractor, un talent inmaneât sul moment, a jerin une vore sevêrs.
Par fortune i vôts a son stâts alts! (cjalait il concorent cemût che al scjampe svelt, dopo la prove)
E dopo de musiche e je vignude la ore dal ospit de serade.
Fulvio Romanin, cjargnel di chei cu la "o" ancje se raventât, che nus à regalât moments une vore biei. O vin cjacarât dal so libri, La stagione della muta, e let un cualchi tocut, ma o vin cjacarât soredut dal libri che al sta scrivint - un romanç par talian - e dal scrivi in gjenerâl.
Lui che informatic d'assalt lu è pardabon, nus à contât robis maraveosis su ce che al è ator pal mont e su ce si pues scuvierzi anche cence movisi di cjase, come che al faseve Salgari. Velu chi sot che al discut cul Ostîr (o cu le cariole, che lu à inmagât migo pôc)
E cun di plui, jessint che i siei libri di contis curtis a son pulp, no son mancjât moments e contis di sanc e pistoletadis, o ancje chei che di cjoltis pal cûl.
(velu chi in bande, par esempli, Fulvio che si svante des sôs virtûts), cun il Famei, sul font, che nol pâr jessi masse convint.E lis contis?
'nt son stadis letis une vore!
La conte misteriose no us al à disvelin, parcè che e jere cussì biele che o vin gust di metile sù su la Ostarie. Romanin, in ogni câs, le à induvinade, mostrant di jessi contecurtât di rasse (la bestie, eh).
O vin let ancje, a dôs vôs, il zâl metafisic dal nestri Jacum Trevisan, o Vôs, di Spirt Anonim, e une conte di Galliano di Buenos Aires e parfin une a sorprese, lete dal Ostîr in persone.
Jenfri lis contis curtissimis e je stade lete une conte di Kafka e la sierade, cun la rubriche Voltâts par furlan, nus à regalât Matheson e i siei Lemmings, lete a trê vôs intune atmosfere une vore inmagant... La leture de serade che e je plasude di plui al Famei, Ostîr e Berlon de Ostarie. (e un gracie a Friûlpoint che al à rivât a no lassâ l'ostîr cence golarine)
Finide ancje cheste sere. Podaressin disvelâ che al jere ancje prosec, crostins e une torte cu lis coculis, o podaressin contâ che al è stât metût adun ancje un librut cu lis contis che a son stadis letis, in tiradure limitade, che l'Ostîr al à distribuît cjolintlu dret de cariole.
O saludin invezit dome disint che la lenghe furlane e à fat une bielissime figure, doprade in contis pulp, mainstream, romantichis, dal fantastic e di fantasience... e simpri e à savût contâle!E cumò, come prometût (e un gracie a Marina pes fotos), la vere nature dai cinc di là parsore, cjalait ce musis...:
Etichetis: Berlon, Checo Tam, Events e Leturis, Famei, Fulvio Romanin, Michele Londero, Raffaele Serafini
mercoledì 7 ottobre 2015
Tales of creation
No stêt a domandâmi ce che al ûl dî il so non.
SKAHLA-RIW, un mostri cun vot braçs, al cjalave la piçule sfere su la taule che no jere une taule. I rivà un messaç telepatic dal so amì SIHNKO-RIW, diretôr universitari; il MSG al diseve alc come " Ma alore tu sês rivât a stabilizâ!"
SKAHLA-RIW, plen di braure, i rispuindè telepaticamentri chestis robis: "Diretôr, e je fate; dopo de inflazion il micro-univiers che o vin creât al è stabil; si è slargjât fin a ôr de sfere! Un sucès!"
Sì... e nô, nô umans, o sin propit li dentri, savêso? E finissile di tabaiâmi par francês, Napoleon!
Ah, ancje i mats...
di Checo Tam
Etichetis: Checo Tam, Contis, Famei, Gjenar fantasience, Gjenar ironic
lunedì 5 ottobre 2015
Bevìn un tai insiemi
Ancje se la stanzie e jere avonde grande, i siei mûrs simpri scurîts pe pocje lûs che e jentrave colpe di chel barcon cu la persiane simpri sbassade, al pareve la fasessin plui piçule.
Sul mûr, di front a la puarte là che si jentrave, e comparive ben poiade, jenfri une vecje suaze, la fotografie inzalide pal masse timp passât de Madone. In bande su la diestre di chê Sante femine, che pareve e vais, altretant salde e stave une vecje fotografie dai vons de famee, fotografâts in chê dì che Ulive e Bepo si jerin maridâts.
A çampe, invezit, ben poiât e cuntune lusute simpri piade al jere il Sacri cûr di Jesù. Sot chês imagjinis nol mancjave il solit spolert che ancje in chê sere al jere piât.
“Vin di lassâsi cussì, come cjans, orco… Jempliti une altre tace… Fermiti ancjemò un moment, ancje parcè che, se ben tu pensin, al è di un pieç che no si viodin”.
Bepo in chê sere al jere a cjase di bessôl. La femine par cuatri zornadis, cul plevan e cu ia clape de glesie, a buinore, e jere partide. A dî la veretât, indulà, pe precision no lu saveve nancje lui. Di sigûr al saveve dome che sarês lade intun di chei tancj lûcs indulà che e vai o che e comparìs a cualchidun la Madone.
Mai plui tant ben par Bepo, che, no si visave nancje lui di trop timp che al jere passât di cuant che a Ulive i veve dât il bundì come che Diu comande.
“Dai, Gjino, mangje un altri fregul di muset, e cerce une fete di sopresse: le ai a pene vierte, e sacrament a cjase mê, la mangji dome jo, tant che se no spessei a finîle, nol larà vie centant timp che savarà di ranzit... Dai, bêf un altri tai, tant la butilie, aromai vin di finîle insiemi. E se tu âs ancjemò sêt te cantine an vin tropis che a volin.”
“Ma tu Bepo, prime dimi, se je vere che a cjase tô al è lât vie to fi e ancje par chest , usgnot tu sês du bessôl, no lavorial plui li di Berto ancje lui?”
“No, no di cuant che al è muart il puar Berto e al cjapât in man la direzion de fabriche Jon, il fi plui piçul, che za pal so non al fâs ridi, là dentri al è dut un casin.
Par chest ancje gno fi Mario al à lassât dut e cumò al è ancje disocupât.– Gjino, aromai là dentri al è dut cambiât rispiet a cuant che a lavoravin nô cun Berto che se ben tu ti visis, a diference di cumò, al jere biel là a vore ogni dì.
Chel sì che al è jere un galantom, no dibant o vin podût lâ in pension tant a buinore. Oltri al rispiet e a l’amicizie, us à paiât simpri dutis lis marchetis pe pension. So fi invezit, propit lui che si è gratât i coions fin a trente agns, cun chei che lavorin par lui al è piês di un cjan.
Al fâs i bêçs e si è fat potent cui lavôrs a progjet, partidis iva, contrats part time, straordenari paiât a neri e met in zonte dutis lis gnovis machinis che lavorin miôr di un cristian. Par lui baste comandâ e jemplâsi il tacuin, ancje se ator ator la int e mûr di fan. Chê gnove clape di parons che je vignude fûr in chescj agns si sbat propit i coions di ducj. Daspò e fasin di dut par confondi la int, sepulî chê vecjie tradizions, che a pene finide la vuere si jerin inficjade ancje tal cjâf di ducj i parons. Ven a stai chê biele usance di dâ ce che i spiete a cui che al lavore par te.
Ma se va indenant cussì, Gjino, tornarà pardabon la miserie e, magari cussì no, Diu mi mandi un colp se no je vere, tornaran ancje i comuniscj".
Gjino, bevuçant un fregul a la volte, jenfri cualchi bocjade, scoltave lis peraulis dal so ami Bepo butant il voli tal cjanton là che la television piade e mostrave lis partidis di balon zuiadis tal dopo di misdì.
Almancul chês lu straviavin un pôc, ancje tai siei voi a sbrissave jù cualchi lagrime e la sô muse e jere deventade lancurose come chê de Madone.
Cui sa se jerin colpe dai masse tais che al veve bevûts o se lis peraulis di Bepo i vevin fat tornâ tal cjâf il pinsîr di siei fîs grancj, grues e studiâts, ma magari cussì no, ancje lôr cence un lavôr. Un pinsîr chest che lu fruçave.
di Nello Malisano
Etichetis: Contis, Gjenar romantic, Gjenar sociâl, Nello Malisano
LiO: La stagione della muta
LA STAGIONE DELLA MUTA
More pulp tales
di Fulvio Romanin
CE LIBRI ISAL?
"La stagione della muta" al è il secont libri di Fulvio Romanin pe Kappa vu, tal 2012, simpri inte golaine La Comugne, ven a stai picinin - di misure - e ancje di pagjinis, che a son 168. Dentri si cjatin dôs contis, une par talian e une par furlan, anzit, cjargnel, di chel cu la O, che la conte che si pues cjatâ su cheste Ostarie.
MA CUI ISAL L'AUTÔR?
Fulvio al è cognossût plui pe sô ativitât intal cjamp musicâl, come fondadôr de ReddArmy o come un dai Madrac, ma come lavôr primari al opere cu la Ensoul e al è un Web designer e architet informatic espert di CEO. In ogni câs si pues viodi dut sul so profîl linked-in. Par bande scriture, invezit, une vore cognossût il so libri di critiche al sisteme de partide iva par artiscj, L'IVA funesta. Di bande narative il so prin libri al è, Niari - two pulp tales.
MA CE ISAL DENTRI, DI PRECÎS?
Dôs contis lungjis, la prime par furlan e la seconde par talian. La prime e je in cjargnel cu la o, ancje se tancj dialics a son par talian, e e je une storie nere che e viôt un miedi brut, ma brut, ma brut, che parcè che al è siôr si met dongje di une biele e stupide e al torne in Cjargno, dulà che al cjate un mont dal dut diferent...
La seconde conte e je par talian e e conte il mont dal hip-hop e e je une rileture dal Faust che però di filosofic 'nt à une vore pôc, jessint che e pant dut il sistema dal business di chest ambient, fat di bêç, feminis, int stupide, masse di int come ocats, tristeriis, int che si profite di dut e une vore, ma une vore di pocje art. Ancje chi, la storie e tire sul neri... e si impare une vore di tiermins dal ambient.
MA A CUI I PUEDIAL PLASÊ?
A chei che no àn pôre di lei "paravolatos" intes contis, e che a àn voie alc di difernt, a chei chei i plasin lis contis sveltis, rapidis, che ti sticin a rivâ insomp intun marilamp, a chei che i plâs la cjargne, il cjargnel, il mont hip hop (o che a àn voie di cognossilu). A chei che a àn voie di fâsi dôs ridadis, intant che a lei. A chei che i plâs viodi cemût che un gjenar come il pulp a pues jessi doprât, jenfri lis riis, ancje par lassâ passâ cualchi biel messâç.
E SE O AI VOIE DI CJOILU?
Intes seradis de ostarie, inte cariole dal ostîr, a varessis di cjatâlu, o si no li di Onde Furlane, in via Volturno, o si no in cualchi librerie di Udin, o sul web, sul sito de kappa vu, su ibs, o insome, sgarfant tal web si cjate. Cun di plui, la seconde conte la podês ancje scjamâ di rive jù-
Etichetis: Fulvio Romanin, Lets in Ostarie, Ostîr
domenica 4 ottobre 2015
CCaSZ - A savê contâle
E ven la ore di sparniçâ la tierce serade di Ce Contino a San Zorz!
Aromai la formule e scomence a jessi rodade... Inte locandine chi parsore o viodês nuiemancul che la cariole des contis, che aromai e compagne l'ostîr e condutôr fin dal imprin.
Come par solit, MIERCUS 7 DI OTUBAR, tor 8 e mieze sot sere, li de biblioteche di San Zorz, a Villa Dora, inte sale des conferencis, si davuelzarà la serade di narative curte e lenghe furlane.
Il teme de serade al è "A savê contâle" ven a stâ ce che si à di pensâ dopo vê imagjinât une conte di contâ e prin di tacâ a scrivile.
Ce sucedarajal inte serade?
Tant par scomençâ sperin che no passin par li personalitâts di cualchi materie strane, ma se al sucedes, o savin aromai che la domande che l'Ostîr i fâs e je simpri châ: parcè scrivi contis curtis par furlan?
Dopo di chel, ce che nol mancjarà, a saran lis contis curtissimis, lungjis anche une frase sole, che nus leiaran i doi letôr fis, famei e berlon de ostarie, Checo e Michêl, Un scritôr e cjantant, chel altri atôr dai Dret & Ledrôs di Glemone. O puedìn dî ancje che jessint l'ospit de serade Fulvio Romanin, cu la presentazion dal so ultim libri "La stagione della muta", lavôr cuntune venadure une vore "nere", a saràn letis plui di cualchi conte "pulp"... o sês visâts. Parfin la conte pulp plui curte dal mont.
La companie musicâl e sarà come simpri a opare da In 2 rive no tocje, che us metin chi inte performance di îr di sere a Cormôr Salvadi.
Pe rubriche "La conte misteriose" si tacarà cuntun autôr une vore nomenât, che us sigurìn par furlan al rint une vore ben. E par la rubriche "Voltâts par furlan" o vin une biele conte di fantasience, che i nestris contecurtârs plui fedêi a cognossin za. Insome... se o podês vignî, vigneit, che a zire vôs che al sedi ancje un got di bevi.
Etichetis: Berlon, Checo Tam, Contecurte, Events e Leturis, Famei, Fulvio Romanin, In 2 rive no tocje, Ostîr
sabato 3 ottobre 2015
La conte misteriose (17): Cussience
E rivà une vuere e un ciert Vigji al domandà se al podeve lâ, di volontari. Ducj i faserin une vore di compliments. Vigji al le dulà che a devin lis sclopis, ‘nt cjapà sù un e al disè: - cumò voi a copâ un ciert Bepi.
I domandarin cui che al jere chest Bepi.
- Un nemì – al rispuindè, - un nemì che o ai jo. Chei i faserin capî che al veve di copâ i nemîs di une certe cualitât, e no chei che i plasevin a lui.
- E ce? – al disè Vigji - Mi cjapaiso par stupit? Chest ciert Bepi al è propit di chê cualitât e di chel paîs. Cuant che o ai savût che i fasevis la vuere cuintri, o ai pensât: o ven ancje jo, cussì o pues copâ Bepi. Par chel o soi vignût. Bepi jo i lu cognòs: al è un farabut e pâr pôcs bêcs mi à fat fâ une brute figure denant di une. Son robis vieris. Se no mi crodês us conti dut tal particolâr.
Ma lôr i diserin che sì, i leve plui che ben cussì.
- Alore – al fasè Vigji – spiegaitmi dulà che al è Bepi, cussì o voi daurmân a combati.
Lôr i diserin che no lu savevin.
- No impuarte – al disè Vigji, - mi fasarai spiegâ. Prin o dopo lu cjati ben.
Chei i diserin che no si podeve, che lui al veve di fâ la vuere dulà che lu metevin lôr, e copâ cui che i capitave a tîr, di Bepi o no Bepi lôr no savevin nuie.
- Viodêt – al insisteve Vigji – bisugne propit che us conti. Percè che chel li al è propit farabut e voaltris o vês di fâi la vuere.
Ma chei altris no volevin savênt. Vigji nol rivave a dâsi padìn: - Scusait, par voaltris se us copi un nemì o se us copi un altri no isal compagn. A mi, invezit di copâ cualchidun che cun Bepi nol à nuie a ce fâ, mi splâs.
Chei altris a pierderin la pazience. Cualchidun i spiegà cetantis resons e cemût che e jere fate la vuere e che un nol podeve lâ a cirîsi il nemì che i pareve a lui.
Vigji al tirà sù il mustic. – Se al è cussì – al disè – no mi va ben.
- Cumò tu sês e cumò tu stâs! – i businarin chei.
- Avanti-march, un-duè, un-duè!- E lu mandarin a fâ la vuere. Vigji nol jere content. Al copave nemîs, cussì, tant par viodi se i capitave di copâ ancje Bepi o cualchi so parint. I devin une medaie ogni nemì che al copave ma lui nol jere content. – Se no copi Bepi – al pensave – o ai copât tante int dibant. - E i vignive il rimuars. Intant i devin medaiis su medaiis, di ducj i materiâi.
Vigji al pensave: - Cope vuê cope doman, i nemîs a calaran e e vignarà la volte di chel farabut.
Ma i nemîs si jerin rindûts prin che Vigji al ves cjatât Bepi. I vignî il rimuars par vê copât tante int dibant, e si come e jere la pâs, al metè dutis lis medaiis intun sac a al zirà ator pal paîs dai nemîs a regalâlis ai fiis e a lis feminis dai muarts.
Zirant in chê maniere i capità di cjatâ Bepi.
- Ben – al disè – miôr tart che mai - e lu copà.
E cun chê lu meterin in pereson, lu processarin par omicidi e lu picjarin su la forcje. Al procès al leve indevant dome a ripeti che lu veve fat par metisi a puest la cussience, ma nissun i abadave.
Conte misteriose... di induvinâ tai coments
voltade dal Ostîr
Etichetis: Conte Misteriose, Ostîr
Une pidade al balon, a Vilevuarbe
E par dîus di une biele iniziative e che i Contecurtârs no stan mai cu lis mans in man, us mostrìn cheste cerce de cuviertine di un libri che al vignarà presentât vinars 9 di Otubar, a 7 sot sere, li de sale des mostris a Vilevuarbe, inte suaze de sagre des masanettis.
Il libri si clame, par talian, Un calcio al pallone, ma al à ancje la version par furlan, e al è stât metût adun cul jutori de Pro-Loco Vilevuarbe, par contâ la storie de gloriose scuadre dai amatôrs di balon dal Vilevuarbe, dilunc dai Agns '80, dulà che a son nassûts e deventâts fuarts, tal balon dal Friûl di mieç.
E la version furlane e je stade metude adun dal nestri contecurtâr Nello Malisano, cuntun pocje di supervision ae grafie de bande dal Ostîr. E jessint che Nello le à un tichinin lungje, par vignî a mangjâ lis masanetis a Vilevuarbe di Palermo, al sarà propit l'Ostîr, Raffaele Serafini, a partecipâ ae presentazion.
Si che duncje, se al è un pôc che no mangjâis masanetis, e vinars di sere che e ven o sês in zone, ve chi sot il program de sagre, che no si sa mai che a capitedis a viodi ce che al à di contâus l'ostîr e a scuvierzi alc dal balon amatoriâl di timps che no son plui.
Cun di plui, il ricavât des venditis dal libri, al vignarà dât in beneficienze.
Etichetis: Events e Leturis, Gnovis, Nello Malisano, Ostîr, Raffaele Serafini
venerdì 2 ottobre 2015
Daringad
La fin dal mont e jere nunziade pe matine daspò. A siet.
- Siet e cuatri minûts- al precisà Fredo, biel che a jerin ducj sentâts di fûr, su la stradele a cjapâ il fresc. Che il cjalt, chest an, al è rivât adore e je apene passade la Sense!
Fredo al saveve simpri dut, Fredo. Par vie che Gjudite, la sô femine, e jere massarie li dal plevan e il plevan al veve television in cjase, lui, e alore...
- Eh! Fin dal mont! A contin tantis!
- No sta crodi dut ce che a ti contin!
- Fufignis! Fufignis di chês di cumò!
Milio, Checo, Rico, barbe Agnul...no i crodevin.
E lis feminis no savevin ce pensâ, ce dî, lor a levin daûr di ce che a disevin i oms.
E i fruts? Chei a zuiavin, a fasevin un davoi di cjadaldiaul. A brene vierte su la stradele e fin su la place, la sere e jere lungje e clipe e tantis robis ancjemò di dîsi, di provâ, di mostrâ.
- Planc, fruts, atents di no colâ - par scrupul di cussience, di vêiu visâts.
I fruts ur corevin daûr a lis frutis cun chê di fâlis imbesteâ. Ma, si sa ce maniere che al va il mont, magari e leve a finîle che a jerin lis frutis a imbesteâ i masclis.
Aulo, chê storie de fin dal mont, i veve jentrade di une orele e lade fûr di chê altre, biel che al pontave une frute, cuasi simpri chê, cuasi simpri Lice. Fin dal mont? Alis 7 e cuatri minûts? Ma il pai al mi clame a siet e miege! Par lâ a puartâ il lat. Il pai.
A cjase, a cene, un par di oris prime, i veve dit, lui, Aulo, al pai:
- Al à vinçût Baldini. Vuê al à vint Baldini.
Il pai al jere daûr a mastiâ une fete di salamp cu la polente frede.
- Ah. E Coppi?
- Coppi al è muart, pai.
- Ah, sì. E je vere.
Po, biel che al si jemplave il cuartin di merlot:
- Ma... ma no jerial finît il zîr d’Italie? No isal finît, benzà?
- Cui tapons, no!
- Ah. I tapons. Sul savalon.
Sul savalon. Cui tapons. Tapons di flascjis di aranciade, di bire, di bibitis, chês di cumò . Cjatâts e respâts su ator ator, mo ca, mo là. Che in cjase lor no usavin di chês robis li. Aghe e vin e vonde. Une glutade di sgnape, il pai.
E lui, Aulo, i tapons ju veve rabaltâts e ur veve metût dentri un cerclut di cjarte che parsore al veve scrit un non: Nencini, Baldini, Moser, Pambianco, Ronchini e ancje forescj, Bobè, Anchetil, Plancart, Coblè e cussì po. E ju faseve slichiâ sulis pistis che al prontave intal grum dal savalon daûr de stale, un scjck cu la ongule e di vuai mandâju fûr di strade.
Il plui brut tapon, chel dut scuintiât e macolât, i lu veve consegnât a Daringad, par vie che nol podeve gjoldilu, chel li, che, daspes, cuant lui al leve sot dal barcon viert di sar Filip par sintî di scuindon la radio che e contave des corsis, daspes, cuant che Baldini o Nencini o un altri talian al jere li li par taiâ il travuart, prin, daspes al saltave fûr chest sacrabolt di un francês al ultin metri e al vinceve lui! Antipatic!
Aulo al saveve che ancje so pari un pôc tifôs di Baldini al jere, cuant che al veve timp. E ancje Lice, chê frute che...
E alore vuê al veve vint Baldini, vitorie limpide. Prin, cence discussions.
Vere che...
Vere che ce?
Vere che a viodi cheste tape di vuê sul savalon e jere vignide ancje Lice. E che Aulo... un pôc i plaseve Lice, a Aulo, un pôc. E che alore par fâle contente...magari, cence savê, al varà sburtât un freghenin di plui il tapon di Baldini...che, po, sul savalon a plan al è facil di sburtâju ducj compagns, ma cuant che la strade si rimpine su pes montagnis, i tapons a puedin ancje sbrissâ jù e alore bisugne tornâ metiju sù e, se al cole Baldini, magari, cence savê, al po stai che i vedi fat vuadagnâ, cence savê, un par di curvis...
Su la stradele, la prime a sunâ la ritirade e jere stade agne Silvie, alore fruts, che e je ore di lâ a durmî, cumò, alo, ducj che e je ore, fruts, alo, alo alo fruts, alofruts!
Aulo al veve butât un voli sul pai che i veve confermât dome cul cjalâlu, va là, frut va a durmî che o ven ancje jo di strade.
Il trop de mularie al si veve inviât su pe vile e ogni stradelute al pierdeve un o doi tocs. Fin che a jerin restâts dome Aulo e Lice, che jê e jere propi la ultime che e jere a stâ insom dal borc.
- Mandi - i dîs Lice, ancjemò sfladade e dute ninine. I slungje parfin une bussade.
Aulo al va a cjase di corse tignintisi il smursiel ancjemò tiepit dai lavris de frute. Une soste come che al covente, sot dal figâr, po vie lui sù pes scjalis, lis preieris da pît dal jet e la ultime, chê pe mame, cuant che za al è pognet cul cjâf sul cussin. La preiere i mûr sui lavris che za lu brinche la sium, cuant che un pinsîr i poche sù: la fin dal mont!
Se, pardabon... la fin dal mont... e cui puartie il lat?... e i miei tapons?
Al sbrisse fûr dal jet e di corse vuidât dal lusôr di lune al cor jù pes scjalis. Inte spacecusine. Lì, sul sojâr dal barcon, ju à metûts in rie i siei tapons coredôrs.
- E se no ai plui di viodius?
Planc a planc, ju tocje ducj, ur cjarece il non, Baldini, Ronchini, Nencini, un par un, ducj. Scuasi une bussade fate cu la ponte dal dêt. Ancje parfin a chel antipaticon di un Daringad.
di Laurin Zuan Nardin
Etichetis: Contis, Gjenar romantic, Gjenar storic, Laurin Zuan Nardin
giovedì 1 ottobre 2015
CCaSZ - Seconde Serade
Scomencìn da la fin! Veju chi parsore i cinc personaçs che a àn scjassât la serade di Ce Contino a San Zorz, di îr, li di Villa Dora, inte schirie dai cuatri apontaments dedeâts aes Contis Curtis.
Biei nomo? A dî il vêr a somein plui cinc delincuents, di çampe a drete, Fabrizio e Franco dai In 2 rive no tocje, che insome... un al pâr un orsut di peluche masse cressût e chel altri il Bukowski de basse furlane, tal mieç al è l'ostîr de nestre Ostarie, che plui che ridi al pâ vê pene cerçât un frappè di budiesis, e plui in ca Michele dai Dret & Ledrôs (e lui nol è sigure chel dret) e ae fin Checo, che a chi al pâr un killer seriâl... Insome... Se propit un nol è interessât ae leteradure e aes contis curtis, al pues simpri vigni a viodi chescj ca, che al è come lâ al circ...
Ma vignin ae serade!
L'ostîr al à tacât come simpri a pontificâ cu la sô cariole, la cariole des contis, plene di libris e cuissà ce altri.
La cariole no dâ segnâi di stufâsi, e alore lui al va indenant a
menâle spiegâ parcè che al è biel scrivi e lei contis curtis... Ma!
In sale a son doi personaçs di gale, passâts a San Zorz par câs, e che no si son metûts dacuardi, al pâr, e che o viodês chi sot inte foto, che a discutin cul Ostîr (a jerin, al va dit, un tichinin fastidiôs).
O stin cjacarant di Michêl Pigne, un critic leterari (chel cu lis tiracjis) une vore preseât, sglonf di culture - almancul al dîs lui - che al à citât int come Poe, Buzzati, Calvino, Borges par pandi cemût che si sin dismenteâts che lis contis curtis a son stadis, tal timp, dopradis e preseadis...
Chel altri, Checo Lengaç, al è invezit un nomenât studiôs des lenghis, comprendût il furlan, e al à spiegât la sinteticitât de lenghe, che cuntune peraule sole e rive a rindi intêrs conciets. Pensait a peraulis come salustri, inniò, salacor, grim, in scjampinele, al à dit, fasint ae fin l'esempli di tamosse... induvinait voaltris ce che e je.
Prime lis curtissimis, che a rivin simpri a sbregâ cualchi ridade, o cualchi muse cui voi scocolâts.
Veju chi in chestis fotografiis i doi letôrs fis de nestre Ostarie, il rodât famei, Checo Tam, e il gnûf acuist, il Berlon, Michele Londero, from gle-mone...
E dopo vie, cu la musiche dai In 2 rive e no tocje, il duo fûr cu la cassele che nus compagne in chestis seradis... Veju chi sot, in gran forme (sintiju ca o vignît a sintîiu sabide a Cormôr Salvadi), intant che Franco, inte prime imagjine, i dîs a Fabrizio che al à una cuarde dispeade e lui la cîr su la ghitare, invezit che su la scarpe.
Ve ju chi, Ostîr che al domande: "ma parcè che la int a varès di leiti?" E lui chei i rispuint in maniere pluitos clare, (e ce saio jo! al steve disint) fasint in maniere, di no rivâ adore a vendi nancje un libri. E il riduçâ dal Berlon sul sfont al è elocuent.
E ae fin, dopo altris contis, cjoltis de Ostarie, e altre musiche, ve li, il moment clou de serade. La super anteprime di un libri che al à di vignî fûr simpri pe Kappa vu ae fin dal mês (cussì nus à sigurât la editore, che e jere in sale) ven a stâi la Divine Comedie par furlan!
O vin let cualchi toc dal Unfier, par talian e par furlan, e l'ostîr al à fat une cjacarade cun l'autôr di chest progjet grandonon, Aurelio Venuti, che al à contât alc de maniere che al à lavorât, di trop che al è stât (dîs agns, fantats!) e des dificoltâts cjatadis.
Velu chi sot, dilunc de serade, che al cjacare di prosodie e l'ostîr che al fås fente di capî.
E za che o sin us regalin ancje un tocut che o vin let îr di sere...
Io sentia d'ogne parte trarre guai,
e non vedea persona che 'l facesse;
per ch'io tutto smarrito m'arrestai.
Cred'io ch'ei credette ch'io credesse
che tante voci uscisser, tra quei bronchi
da gente che per noi si nascondesse.
Però disse 'l maestro: «Se tu tronchi
qualche fraschetta d'una d'este piante,
li pensier c'hai si faran tutti monchi».
Allor porsi la mano un poco avante,
e colsi un ramicel da un gran pruno;
e 'l tronco suo gridò: «Perché mi schiante?».
Da che fatto fu poi di sangue bruno,
ricominciò a dir: «Perché mi scerpi?
non hai tu spirto di pietade alcuno?
Uomini fummo, e or siam fatti sterpi:
ben dovrebb'esser la tua man più pia,
se state fossimo anime di serpi».
______________________________________
Pardut un lamentâsi cence pâs,
e no savevi cui che lu fasès;
alore scaturît mi fermi e o tâs.
O crôt ch’al ves crodût che jo o crodès
che lis vôs a vignissin fûr des brussis
par int che mi pareve si scuindès.
Dissal par chest il mestri: «Se tu scussis
un piçul bachetut di chestis glovis,
intun moment i tiei pinsîrs tu smussis».
O slungjai planc la man tes ramis gnovis,
int crevai une piçule da un prun;
e il grant tronc al zigà: «Ce tu mi sglovis?».
Daspò che il sanc si colorà di brun,
di gnûf al fevelà: «Ce tu mi stiernis?
Tu spirit di pietât no âstu nissun?
Umign o jerin, e mo sterps eternis;
tu vâs sigûr cun plui pietose man,
se spirits di madracs chenti tu cernis».
Maraveose, nomo? A nô che o vin let alc di plui, pardabon nus è parût di sì!
Ve chi, ancje un articul su Ilfriuliveneziagiulia di cualchidun che al capît che lis seradis a son metudis in maniere scherzose ma no son stupidis,
E un biel articul chi sot, jessût su il Friuli (fracait par ingrandî(:
Insome, biele serade! Dentri a son stadis letis ancje contis di Durrenmatt e di Calvino, voltadis par furlan, o vin sintût cjançons come Nuie, Ingomeâsi e Manzin stomp, e fra une leture e chê altre, si è spiegât ce che al è il nuclei naratîf di une storie...
Nol vanze che ringraciâ chei che son vignûts, e Marina pes fotografiis. E par lassâus cuntune ridade, cjalait cheste foto... dulà che al è stât evidenziât un particolâr... Insome, la cjamese di fuarce cui la puarte la prossime volte?
Ve chi, ancje un articul su Ilfriuliveneziagiulia di cualchidun che al capît che lis seradis a son metudis in maniere scherzose ma no son stupidis,
E un biel articul chi sot, jessût su il Friuli (fracait par ingrandî(:
Etichetis: Berlon, Checo Tam, Events e Leturis, Famei, Gnovis, In 2 rive no tocje, Michele Londero, Ostîr
Iscriviti a: Coments al post (Atom)
fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn eng_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn vec_Latn vec_Latn eng_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn swe_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn ind_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn vec_Latn lij_Latn lij_Latn ita_Latn ita_Latn ita_Latn lmo_Latn scn_Latn ita_Latn scn_Latn ita_Latn ita_Latn lmo_Latn ita_Latn ita_Latn ita_Latn ita_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn